
  Tak


  Ingen bog er nogensinde blevet skrevet uden

  hjælp fra mange mennesker.

  Jeg vil gerne takke:


  May Sandine for at have delt sine minder med mig;


  Jim Ruppert og Cyndi Perez fra Exhange Bank i Windsor for tålmodigt at svare på alle mine spørgsmål om bankvæsnet;


  Tim Moore og hans assistent, Dianne Moore, hos Edward D. Jones i Sebastopol for informationer omkring aktiemarkedet;


  Rosie Sanchez Wagner hos Fred Young and Company Funeral Directors for at svare på nogle ømtålelige spørgsmål;


  Patricia Rushford for at dele ud af sin erfaring om hjemmepleje af ældre. Hendes bog, Caring for Your Elderly Parents, var en uvurderlig hjælp;


  og Karen Ball for opmuntring under redaktionsarbejdet.

  CORBAN SOLSEKS HJERTE SANK, OG HANS MAVE KNUGEDE SIG sammen, da han så karakteren på sin sociologi-opgave. Chokket fik blodet til at strømme op i hans ansigt og så til at trække sig tilbage i kølvandet på kold vrede. Han havde arbejdet så hårdt på oplægget til sit semesterprojekt! Han havde kontrolleret sine informationer og kilder, gennemgået de metoder, han ville bruge til at fremlægge sine ideer, og foreslået en plan. Han burde have fået topkarakter! Hvad skulle der til? Han åbnede folderen og kiggede gennem de perfekt udskrevne sider for at finde rettelser, bemærkninger, hvad som helst der kunne give et fingerpeg om, hvorfor han ikke havde fået den karakter, han vidste, han fortjente.


  Ikke et eneste rødt mærke nogen steder. Ingen bemærkninger. Intet.


  Sydende af vrede åbnede Corban sin notesbog, skrev datoen og prøvede at koncentrere sig om forelæsningen. Flere gange så professor Webster direkte hen på ham, mens han talte, og udså sig ham blandt de hundrede og tyve andre studerende, der fyldte rækkerne. Hver gang stirrede Corban tilbage et par sekunder, inden han så ned igen og kradsede nogle flere notater ned. Han havde stor respekt for professor Webster, og det gjorde det så meget sværere at acceptere karakteren.


  Jeg går ham på klingen. Det her accepterer jeg ikke uden kamp. Det var ikke et godt oplæg. Det var fremragende. Han var ingen middelmådig studerende. Han havde lagt hele sit hjerte og sin sjæl i arbejdet, og han havde i sinde at sikre sig, at han blev retfærdigt behandlet. Havde hans far ikke indpodet det i ham?


  ”Du må slås for dig selv, Cory. Lad ikke andre skubbe rundt med dig. Hvis de skubber dig, så skub dem igen endnu hårdere. Slå dem ned og sørg for at de ikke kommer op igen. Jeg har ikke opdraget min søn til at finde sig i noget vrøvl fra nogen.”


  Hans far havde arbejdet sig til tops i et transportfirma ved hjælp af hårdt arbejde og skarp beslutsomhed. Han havde prøvet det hele, lige fra lastbilschauffør til mekaniker, til sælger, til administrationen, til administrerende direktør og endelig til medejer af firmaet. Han var stolt af sine præstationer og samtidig flov over sin mangel på formel uddannelse. Han var aldrig nået længere end første år af gymnasiet. Han havde måttet stoppe for at hjælpe til med at forsørge sin mor og sine yngre søskende, da faderen døde af en blodprop i hjertet.


  Den samme slags blodprop som han døde af, året efter at han var gået på pension. Han efterlod sig en velhavende enke og to sønner og en datter, hver med en betragtelig båndlagt arv.


  ”Fokuser på hvor du vil hen,” havde hans far altid sagt. ”Kom ind på et godt college. Det bedste om muligt. Gør dig bemærket. Lad ikke noget eller nogen stå i vejen for dig. Få dig et eksamensbevis fra et fornemt college, og du er halvvejs oppe ad stigen, inden du har fået dit første job.”


  Ikke tale om at Corban ville acceptere den karakter. Han havde arbejdet for hårdt. Det var ikke rimeligt.


  ”Har du noget at sige, mr. Solsek?” Professor Webster stod og stirrede på ham nede fra podiet.


  Corban hørte flere af de studerende le stille. Papirer raslede, og sæder knirkede, da andre vendte sig for at se hen mod hans plads midt i auditoriet.


  ”Undskyld mig?”


  ”Din blyant, mr. Solsek,” sagde professoren med hævet øjenbryn. ”Det her er ikke en trommeslagerklasse.”


  Corbans ansigt blev blodrødt, da det gik op for ham, at han havde siddet og banket med blyanten, mens hans ophidsede tanker var faret af sted. ”Beklager.” Han vendte blyanten op i den rette stilling til at skrive og sendte et knusende blik mod to fnisende piger. Hvordan var sådan to tåbelige tøser overhovedet kommet ind på Berkeley?


  ”Er vi klar til at fortsætte, mr. Solsek?” Professor Webster så igen på ham med et svagt smil.


  Flovheden smeltede og blev til vrede. Den nar nyder det. Nu havde Corban to grunde til at være forbitret: den urimelige karakter og offentlig ydmygelse. ”Ja, sir, lige så snart du er.” Han fremtvang et tørt smil og en maske af rolig foragt.


  Da forelæsningen var slut, havde Corban helt ondt i kæbemusklerne af at have siddet med sammenbidte tænder. Han havde det som om, der sad en to-tons tung elefant på hans bryst. Han gav sig god tid med at putte notesbogen ned i rygsækken, der allerede var proppet med bøger og to små ringbind. Heldigvis forsvandt de andre studerende hurtigt ud af auditoriet. Kun to eller tre standsede for at komme med nogle kommentarer til professor Webster, der var ved at viske tavlen ren. Corban havde opgavefolderen i hånden, da han gik ned ad trinene mod podiet.


  Professor Webster samlede sine notater og stak dem ind i et chartek. ”Har du et spørgsmål, mr. Solsek?” sagde han, idet han lagde chartekket ned i sin mappe og lukkede den. Han så på Corban med de der mørke, skarpsindige øjne.


  ”Ja, professor.” Han rakte sin rapport frem. ”Jeg har arbejdet meget hårdt på den her.”


  ”Det kunne man se.”


  ”Der var ikke en eneste rettelse.”


  ”Ingen grund til det. Det, du havde der, var meget godt fremført.”


  ”Hvorfor så den karakter?”


  Professor Webster lod hånden hvile på mappen. ”Du har materialet til en glimrende semesteropgave i det oplæg, mr. Solsek, men du mangler en væsentlig ingrediens.”


  Hvad kunne det være? Han og Ruth havde begge gået oplægget grundigt igennem, inden han afleverede det. Han havde dækket alting. ”Hvad mener du?”


  ”Det menneskelige aspekt.”


  ”Hvad for noget?”


  ”Det menneskelige aspekt, mr. Solsek.”


  ”Jeg hørte godt, hvad du sagde. Jeg forstår bare ikke, hvad du mener. Hele oplægget er fokuseret på det menneskelige aspekt.”


  ”Er det?”


  Corban undertrykte sin vrede over Websters hånlige tonefald. Han tvang sig selv til at tale roligt. ”Hvordan vil du så foreslå, at jeg gør det tydeligere?” Han ville have topkarakter i dette fag, han ville ikke affinde sig med mindre. Sociologi var hans hovedfag. Over tre år havde han holdt et flot gennemsnit. Det ville han ikke bryde nu.


  ”Det ville hjælpe med et eksempel.”


  Corban blev rød i hovedet af vrede. Professoren havde tydeligvis ikke læst oplægget grundigt nok igennem. ”Jeg har inkorporeret flere eksempler. Her på side 5. Og flere her på side 8.” Alt hvad han havde foreslået, havde han underbygget med eksempler. Hvad kunne professor Webster mene?


  ”Hentet fra forskellige værker. Ja, det ved jeg. Jeg har læst din dokumentation, mr. Solsek. Det, der mangler, er en personlig kontakt med dem, der vil blive mest påvirket af de planer, du foreslår.”


  ”Mener du, at du vil have mig til at indhente opinionsundersøgelser fra folk på gaden?” Han kunne ikke forhindre en snert af foragt i at krybe ind i sin stemme. Hvor lang tid ville det tage at udarbejde et ordentligt spørgeskema? Hvor mange hundrede mennesker skulle han have til at besvare det? Var det ikke noget, der hørte til i en disputats? Så langt var han ikke. Ikke endnu.


  ”Nej, mr. Solsek. Jeg ville gerne have, at du kommer med dit eget eksempel. Et vil være tilstrækkeligt.”


  ”Bare et? Men det …”


  ”Et, mr. Solsek. Mere er der ikke tid til. Tilføj det menneskelige aspekt, og du vil få den karakter, du så gerne vil have. Det er jeg vis på.”


  Corban var ikke sikker på, hvor professoren ville hen med det, men han kunne fornemme en undertone af misbilligelse. Var der tale om et sammenstød mellem forskellige personligheder? Havde han fornærmet professoren med sine ideer? Hvordan kunne det være? Hvis de planer, han foreslog, nogen sinde blev ført ud i virkeligheden, ville de løse en masse af de nuværende problemer i det offentlige system.


  ”Har du nogen i din egen familie, som kan passe på det livsstilsscenario, du har fremstillet, mr. Solsek?”


  ”Nej.” Hele hans familie boede i Connecticut og staten New York, alt for langt væk til at kunne være med til alle de interviews han ville have brug for til opgaven. Desuden havde hans familie penge. Hans far var brudt ud af middelklassens middelmådighed. Corbans opgave koncentrerede sig om dem, der finansielt set var vanskeligt stillet. Ingen i hans familie var afhængige af understøttelse for at overleve. Han tænkte på sin mor, der boede en del af året i Schweiz sammen med sin nye mand, som var investeringsrådgiver.


  ”Det er lidt af et problem, ikke sandt, mr. Solsek?” Professor Webster løftede mappen ned fra bordet. ”Men jeg er sikker på, at du nok skal finde en løsning.”


  ”Hold op med at brokke dig, Cory,” sagde Ruth om eftermiddagen i den lejlighed, de delte. ”Det er ligetil. Hvis du vil have topkarakter, så gør du, hvad professor Webster vil have dig til. Det er jo ikke noget forfærdeligt, han vil have dig til.” Hun kørte fingrene gennem sit glatte, korte, sorte hår og åbnede et skab i det lille køkken. ”Er vi nu igen løbet tør for kaffefiltre?”


  ”Nej, der er masser. Se i skabet til venstre for vasken.”


  ”Det var ikke der, jeg anbragte dem,” sagde hun og lukkede det skab, hun havde kigget i.


  ”Det gjorde jeg. Det giver mere mening. Kaffemaskinen står lige nedenunder ved stikkontakten. Jeg flyttede også krusene. De står på hylden over kaffen og filtrene.”


  Ruth sukkede. ”Hvis jeg havde vidst, hvor vanskelig du er, ville jeg have tænkt mig om en ekstra gang, inden jeg flyttede ind hos dig.” Hun tog kaffedåsen og en pakke filtre ud af skabet.


  ”Et eksempel, et casestudie.” Cory bankede med blyanten. ”Det er alt, hvad jeg behøver.”


  ”En kvinde.”


  Han rynkede panden. ”Hvorfor en kvinde?”


  ”Fordi kvinder er mere villige til at snakke, derfor.” Hun skar ansigt. ”Og du kan lige vove på at fortælle mine veninder, at jeg har sagt det.”


  ”En kvinde altså. Fint. Hvad for en kvinde?”


  ”En du kan få en vis kontakt med,” sagde Ruth, mens hun hældte den femte toppede skefuld kaffe i filteret.


  ”Det behøver ikke at blive så personligt.”


  ”Jo, det gør. Hvordan har du tænkt dig at få svar på den slags spørgsmål, hvis du ikke er blevet venner med dit emne?”


  ”Jeg har ikke tid til at oprette et helt venskab, Ruth.”


  ”Det behøver ikke at være livslangt. Bare langt nok til at lave opgaven færdig.”


  ”Jeg har et par måneder. Det er det hele. Alt hvad jeg behøver, er en der opfylder kriterierne, og som vil være villig til at samarbejde.”


  ”Åh, jeg er sikker på, at det vil imponere professor Webster.”


  ”Så hvad forslår du?”


  ”Ganske enkelt. Kom med et incitament.”


  ”Mener du penge?”


  ”Nej, ikke penge. Vær nu ikke så tungnem, Cory.”


  Det irriterede ham, når hun talte til ham på den nedladende måde. Han begyndte igen at banke med blyanten og sagde ikke mere. Hun så hen på ham og rynkede panden let. ”Se nu ikke så irriteret ud, Cory. Du skal bare tilbyde nogle tjenester til gengæld for informationer.”


  Han lo hårdt. ”Selvfølgelig. Hvad slags tjenester kan jeg tilbyde?”


  Hun rullede med øjnene. ”Jeg hader, når du er i det humør. Du kan da ikke være sådan en perfektionist i denne verden. Du godeste, Cory. Brug dog din fantasi. For du har en, ikke?”


  Hendes tonefald gik ham på nerverne. Han lænede sig tilbage i stolen, skubbede opgaven væk fra sig og ønskede, at han var gået en anden vej med sit projekt. Udsigten til at skulle tale med folk gjorde ham nervøs, selv om han ikke var parat til at indrømme det over for Ruth. Hun havde hovedfag i både marketing og telekommunikation. Hun kunne tale med hvem som helst, når som helst, om hvad som helst. Det hjalp selvfølgelig også at have en fotografisk hukommelse.


  ”Hold op med at spekulere så meget over det.” Ruth rystede på hovedet og skænkede sig en kop sort kaffe. ”Gå bare ned til supermarkedet og hjælp en eller anden lille gammel dame med at bære indkøbene hjem.”


  ”Med det held jeg har, tror hun bare, at jeg er en røver, der er ude efter hendes pung.” Han tog blyanten igen og begyndte at banke med den. ”Det vil være bedre, hvis jeg går gennem en lokal organisation af en eller anden slags.”


  ”Se der. Du fandt en løsning.” Hun bøjede sig ned for at kysse ham på munden og tog blyanten fra ham og stak den om bag sit eget øre, da hun rettede sig op. ”Jeg vidste, du ville regne det ud.”


  ”Hvad med aftensmad?” sagde han, da hun gik væk fra ham. ”Det er din tur til at lave mad i aften.”


  ”Åh, Cory. Det kan jeg ikke. Jeg er ked af det, men du ved, hvor lang tid jeg er om at få stablet et måltid på benene. Hvis jeg skal gøre det, skal det gøres rigtigt, og jeg har 200 sider, jeg skal have læst, og noget materiale der skal ses igennem inden en prøve i morgen.”


  Lige så meget som han skulle igennem de fleste aftner.


  Hun tøvede i døren. Hun lænede sig op ad dørkarmen og sendte ham et indtagende smil. Det mørke hår indrammede hendes perfekte, ovale ansigt. Hun havde sådanne smukke, mørke øjne og et smil, som kunne optræde i tandpastareklamer. Hendes hud var så fin og glat som en engelsk adelsdames. For ikke at tale om resten af hende fra halsen og ned. Ruth Coldwell kom i en ganske nydelig indpakning, og inden under det hele var hun også kvik. For ikke at tale om ambitiøs.


  En aften havde været nok for Cory til at vide, at hun passede til ham. Det blev slået endnu mere fast efter endnu en aften og en lidenskabelig nat i hans lejlighed. Hun fik hans hoved til at snurre og sendte hans hormoner på himmelflugt. En måned efter at de første gang havde været ude sammen, havde han svært ved at koncentrere sig om sine studier og var begyndt at spekulere på, hvad han skulle gøre ved det. Så havde skæbnen smilet til ham. Over en kop kaffe havde Ruth betroet sig til ham om sine pengeproblemer. Tårevædet havde hun sagt, at hun ikke anede, hvordan hun skulle få penge nok til at færdiggøre semestret. Han foreslog, at hun flyttede ind hos ham.


  ”Virkelig?” Hendes smukke, brune øjne havde funklet af tårer. ”Mener du det alvorligt?” Hun havde fået ham til at føle sig som ridderen på den hvide hest, der frelste den nødstedte jomfru. Penge var ikke noget problem for ham.


  ”Selvfølgelig.”


  ”Jeg ved ikke, Cory …”


  ”Hvorfor ikke?” Da han først havde bestemt sig, var det et blot et spørgsmål om at finde den bedste måde til at opnå sit mål.


  ”Fordi vi ikke har kendt hinanden ret længe,” havde hun bekymret sagt.


  ”Hvad ved du endnu ikke om mig, som du godt vil vide?”


  ”Åh, Cory, jeg har det som om, jeg har kendt dig hele mit liv, men det er et stort skridt.”


  ”Jeg kan ikke se, at det skulle forandre ret meget. Vi tilbringer i forvejen hvert eneste ledigt øjeblik sammen. Vi sover sammen. Det ville spare tid, hvis vi boede sammen.”


  ”Det er sådan ret alvorligt. Lidt som at blive gift. Og det er jeg ikke parat til, Cory. Jeg vil ikke engang tænke på ægteskab på det her tidspunkt i mit liv. Jeg har så mange ting, jeg gerne vil først.”


  Ordet ægteskab havde sendt kuldegysninger gennem ham. Han var heller ikke klar til at binde sig på den måde. ”Ingen bånd,” havde han sagt og ment det. ”Vi deler udgifter og opgaver ligeligt. Hvad siger du til det?” Han skar ansigt nu, hvor han mindedes at have sagt det. Men den gang havde han sagt en masse for at overbevise hende. ”Det vil begrænse udgifterne for os begge.” Selv om penge ikke var noget problem for ham, havde han været bange for at såre hendes stolthed.


  Hun var flyttet ind næste eftermiddag.


  De havde boet sammen et halvt år, og til tider greb han sig selv i at spekulere …


  Ruth kom ud i køkkenet igen og bøjede sig ned for at give ham endnu et kys. ”Nu har du det blik igen. Jeg ved godt, det er min tur til at lave aftensmad. Jeg kan ikke gøre for at tingene falder sammen engang imellem, Cory. Studierne kommer først. Var vi ikke enige om det?” Hun strøg fingrene let gennem hans nakkehår. Hendes berøring fik stadig hans blod til at løbe hurtigere. ”Hvorfor bestiller du ikke noget kinesisk?”


  Sidst hun havde bestilt mad udefra, havde det kostet ham tredive dollars. Det var ikke pengene, der gik ham på. Det var princippet. ”Jeg tror, jeg går ned og henter pizza.”


  Hun skar ansigt og rettede sig op. ”Som du vil,” sagde hun med et skuldertræk.


  Han vidste, hun ikke kunne lide pizza. Hver gang han bestilte det, spiste hun det modvilligt efter at have presset et stykke køkkenrulle mod sit stykke for at suge fedtet op. ”Jeg skal bruge min blyant,” sagde han, da hun gik hen mod døren igen.


  ”Sikke en surmule.” Hun rakte hånden op til øret, tog blyanten og smed den hen på bordet.


  Da han sad alene ved køkkenbordet, undrede han sig over, hvordan det var muligt at være så vild med en person og alligevel synes, at der var noget, der ikke var helt rigtigt.


  Der var noget, der var skævt.


  Han strøg fingrene gennem håret og rejste sig. Han havde ikke tid til at tænke over sit forhold til Ruth lige nu. Han blev nødt til at finde ud af, hvad han ville gøre ved opgaven. Han tog telefonbogen, smækkede den ned i bordet og bladede hen til de gule sider. Der var en lang liste over velgørenhedsorganisationer, der tilbød hjælp til ældre. Han brugte resten af eftermiddagen på at ringe til dem og stille spørgsmål, indtil han fandt en organisation, der passede til hans formål.


  ”Det er vidunderligt, at du er interesseret i at lave frivilligt arbejde, mr. Solsek,” sagde damen i den anden ende af linjen. ”Vi har meget få studerende blandt vores folk. Du bliver selvfølgelig nødt til at komme herned til et personligt interview, og vi har nogle papirer, du skal udfylde. Du bliver også nødt til at bruge en weekend på et orienteringskursus. Har du taget et førstehjælpskursus?”


  ”Nej, det har jeg ikke,” sagde han og kvalte sin irritation. Personligt interview? Papirer? Orienteringskursus? Bare for at tilbyde at hjælpe en gammel dame hen i banken eller til købmanden?


  Med et dybt suk noterede Cory de relevante oplysninger. Pokker tage dig, professor Webster, for at have rodet mig ud i det her!


  ”Ikke tale om at du gør sådan noget, Anne-Lynn! Hvad i alverden har fået dig til så meget som at overveje noget så fuldstændig latterligt?” Det var så Nora rystede. Netop som hun troede, at alt var perfekt, skulle hendes datter stikke en kæp i hjulet. Men det ville hun bare ikke finde sig i! Det hele skulle fortsætte som planlagt.


  ”Jeg har prøvet at fortælle dig hvor vigtigt …”


  ”Jeg vil ikke høre på dig, Annie.” Nora rejste sig fra bordet og tog sin kop og underkop. De klirrede og afslørede, at hun var ved at miste sin selvkontrol. Hun tvang hænderne til at være rolige og bære tingene hen til vasken, hvor hun forsigtigt satte dem fra sig. ”Du kan bare ringe til Susan og fortælle hende, at du er kommet til fornuft.”


  ”Mor, hør nu. Jeg har tænkt det hele meget nøje igennem …”


  ”Jeg sagde nej!” Nora nægtede at se på sin datter. Hun ville ikke se, hvor bleg hun var, hvor bønfaldende hendes blå øjne kunne være. Følelsesmæssig manipulering, det var hvad det var. Det ville hun ikke falde for. Hun stræbte efter at blive rolig, mens hun skyllede kop og underkop, åbnede opvaskemaskinen og anbragte tingene omhyggeligt i skuffen. ”Du tager til Wellesley. Det er besluttet.”


  ”Du besluttede det, mor. Jeg gjorde ikke.”


  Ved den stille bemærkning smækkede Nora lågen til opvaskemaskinen i og vendte sig for at se vredt på sin datter. ”En af os bliver nødt til at udvise lidt sund fornuft. For en gangs skyld er din far enig med mig. Fortalte han dig ikke, at en uddannelse fra et anset college som Wellesley vil åbne døre for dig?”


  ”Han sagde, at Berkeley kan gøre det samme.”


  ”Åh, Berkeley. Bare fordi han gik der.”


  ”Far sagde, at han synes jeg, skal gøre det, der gør mig lykkelig.”


  Noras hjerte hamrede i vrede. Hvor vovede han at ødelægge alt det, hun havde arbejdet for? Kunne han ikke bare for én gangs skyld tænke på en anden end sig selv? Den eneste grund til, at han ville have Annie til at gå på Berkeley, var for at beholde hende på Vestkysten. ”Han vil det bedste for dig, og det vil jeg ikke? Er det det, han antyder? Nå, men han tager fejl! Kærlighed betyder, at man ønsker det bedste for en anden.”


  ”Det her er det bedste, mor. Jeg har et job. Jeg vil kunne klare mig selv.”


  ”Som servitrice. På mindsteløn. Du er så naiv.”


  ”Jeg ved, at jeg ikke vil kunne leve lige så mageligt, som jeg gør her hos dig og Fred, men jeg kommer til at have mit eget sted at bo …”


  ”Som du skal dele med en hippie!”


  ” – og mad og …”


  ”Tror du, at jeg har sendt dig på de bedste privatskoler, for at du kan servere på en restaurant? Har du nogen anelse om, hvor meget din uddannelse har kostet? Musikundervisning, dansetimer, gymnastiktimer, dannelsesklasser, lejrture. Jeg har brugt tusindvis af dollars, for ikke at tale om tusindvis af timer af min tid, for at du skulle vokse op med det bedste af alt, så du kunne få de muligheder, jeg aldrig havde. Jeg har ofret mig for dig og din bror.”


  ”Mor, det er ikke retfærdigt …”


  ”Du har ret. Det er ikke retfærdigt. Over for mig. Du tager ikke af sted og bor i San Francisco som en hippie i Susans billige lille lejlighed. Du smider ikke din mulighed for at komme på Wellesley bort bare for at tage nogle malertimer. Hvis du havde noget egentligt talent, tror du så ikke, jeg ville have sendt dig til Paris for at studere?”


  Hun så et smertefuldt træk fare hen over Annies ansigt. Godt. Det var bedst at tage bladet fra munden og få hende til at se sandheden i øjnene. Hellere såre datteren lidt nu end at se hende smide alle muligheder for en lysende, velstående fremtid over bord. Hun kunne altid fortsætte med sin kunstundervisning som valgfrit fag.


  ”Mor, hør nu på mig. Jeg har bedt over det her i lang tid, og …”


  ”Anne-Lynn, du kan lige vove på at komme her og tale til mig om Gud igen! Hører du? Det værste, jeg nogen sinde har gjort, var at sende dig på den bibelcamping. Du har ikke været dig selv siden!”


  Tårerne steg op i datterens øjne, men Nora nægtede at lade sig formilde. Det gik ikke, hvis hun skulle have sin datter sikkert gennem denne korsvej. Annie skulle tage den rigtige vej. Nora vidste, at hvis hun gav efter bare et kort øjeblik, ville ethvert håb, hun måtte have haft for Annies fremtid, være tabt.


  ”Jeg elsker dig meget højt, Anne-Lynn,” sagde hun og slog over i et trøstende tonefald. ”Hvis jeg ikke gjorde, ville jeg lade dig gøre lige hvad du ville. Stol på mig. Jeg ved hvad der er bedst for dig. En dag vil du takke mig. Gå nu op på dit værelse og tænk tingene igennem en ekstra gang.” Da hun så Annie åbne munden for at sige noget, løftede hun en hånd. ”Ikke mere lige nu. Du har såret mig nok. Gør nu bare som jeg bad dig om.”


  Annie rejste sig langsomt og stod ved bordet med bøjet hoved. Nora betragtede hende, for at vurdere om hun blev nødt til at kæmpe mere for at sikre sig, at Annie ikke spildte sit liv. Hun var sådan en smuk pige, høj nok til at kunne blive model, med hænder der var som skabt til at spille klaver, og karakterer der var flotte nok til at komme på et hvilket som helst college i landet, men uden et gran af sund fornuft. Noras øjne brændte af tilbageholdte tårer, som hun ikke gjorde sig den ulejlighed at skjule. Hvor var det dog ond ironi! Skulle Annie nu berøve hende alle hendes drømme?


  ”Mor, jeg skal til at træffe mine egne beslutninger på et tidspunkt.”


  Nora bed tænderne sammen og mærkede, hvordan kløften mellem dem blev bredere. ”Eftersom du er så glad for Bibelen disse dage, skulle du måske slå det sted op, der taler om at ære din far og din mor. Eftersom din far bemærker sig ved at være fraværende, skal du ære mig. Gå nu op på dit værelse inden jeg virkelig mister besindelsen.”


  Stille gik Annie ud.


  Nora rystede igen, da hun lænede sig op ad køkkenbordet. Hendes hjerte hamrede som før en kamp. Det var aldrig faldet hende ind, at Annie ville modsætte sig de planer, der var lagt for hende. Måske skulle hun ikke havde været så glad for, at Annie var blevet tidligt færdig med gymnasiet. Det havde givet hende alt for meget tid til at tænke over andre ting at lave.


  Nora slappede lidt af og sukkede. Hun havde været så stolt af Annie, og havde ivrigt fortalt sine veninder, hvordan hun havde haft det højeste gennemsnit, som faktisk var lidt højere, fordi hun havde taget nogle fag på universitetsniveau. Men hvordan kunne man have et bedre-end-perfekt gennemsnit?


  Hun burde have fået Annie til at lave noget, der kunne have holdt hendes tanker beskæftiget. Så ville Annie ikke have haft tid til at besøge Susan i hendes lejlighed og tænke over, hvor herligt og spændende det kunne være at leve et uafhængigt liv i fattigdom.


  ”Jeg har tænkt mig at flytte ind hos Susan …”


  Susan Carter! Den pige ville aldrig blive til noget. Familien Carter var flinke nok mennesker, men de manglede klasse. Tom var en simpel arbejder, og Maryann arbejdede som sygeplejerske til en ussel løn. Hvordan det lykkedes dem at skaffe mad og tøj til seks børn, var noget Nora aldrig havde fattet. Det var en skam, at Tom Carter ikke var mere ambitiøs, så Maryann kunne have været hjemmegående og taget sig at børnene. Deres søn Sam havde været i ungdomsfængsel, og Susan var som en tikkende bombe.


  Nora gik ind i spisestuen og tog et af krystalvinglassene fra mahogniskabet. Hun vendte tilbage til køkkenet, åbnede køleskabet og tog en flaske afkølet hvidvin frem. Hun trængte til at berolige sine nerver. Hun fyldte glasset, satte proppen i flasken og anbragte den på hylden igen, inden hun gik ud i havestuen. Hun satte sig på den hvide kurvechaiselong med de bløde blomstrede puder og strakte sine slanke ben.


  Den gamle bitterhed boblede. Hvad ville Nora ikke have givet for at have haft de muligheder, hun gav Annie! Og værdsatte hendes datter dem? Nej. Som en forkælet unge ville Anne-Lynn selv bestemme. Hun ville træffe sine egne valg. Hun havde endnu ikke sagt: ”Det er mit liv, og jeg vil leve det.” Men det var lige før.


  ”Jeg vil ikke tillade det. Hun skal ikke ødelægge sit liv.”


  Hun trak vejret ind gennem næsen og pustede langsomt ud for at få sig selv til at falde til ro. Så nippede hun til vinen. Hun blev nødt til at tænke på Annie, og på hvad hun kunne gøre, hvis de her luftkasteller fortsatte. Der var hele resten af foråret og sommeren. Anne-Lynn havde alt for meget tid til sin rådighed. Det var problemet. Nå, det var let nok at løse. Nora ville sørge for, at Annie forpligtede sig til at gøre et eller andet. Give lektiehjælp i juni måned og så hjælpe til med sommerskolen, det ville også se godt ud i hendes papirer.


  Det gjorde ondt i Noras hoved. Hun kunne mærke, at et migræneanfald var under opsejling. Hvis Annie kom ned igen, ville hun få hende til at lave et koldt omslag. Måske ville det vise pigebarnet, hvordan denne uenighed påvirkede hendes mor.


  Åh, hvorfor skulle Anne-Lynn dog også gøre oprør nu? Bare fordi hun lige var blevet atten, betød det ikke, at hun var klar til at styre sit eget liv! Det var Susan der satte ideer i hovedet på hende. Eller Annies far. Nora kunne godt tænke sig at ringe til ham og fortælle ham, hvad hun mente om hans seneste indblanding. Berkeley! Middelklassen tog til Berkeley. Måske hvis han havde foreslået Stanford …


  De sidste fire år havde været så vidunderlige. Annie var faldet til føje efter de turbulente præ-teenageår med deres følelsesudsving, hvor Nora ofte havde spekuleret på, om hendes datter ville løbe hjemmefra og give sig til at leve på gaden. Annie havde været dygtig til alting og havde kun én gang tryglet om at måtte holde op med at gå til ballet og musik. Men da der blev sagt nej, fortsatte hun med det program, der var lagt til rette for hende. Hun havde læst sine lektier og arbejdet hårdt i skolen, var populær blandt kammeraterne og fik mere end sin andel af opringninger fra mandlige beundrere. Men der var kun ganske få, som Nora gav hende lov til at gå ud med. Det gik jo ikke an, at Annie giftede sig med en eller anden gennemsnitlig Joe fra Bay Area.


  Wellesley. Der ville Anne-Lynn kunne møde fine folk, kunne blande sig med studerende fra de bedste skoler – og finde en af den rigtige slags at gifte sig med.


  Hvorfor ville Anne-Lynn dog smide alt det væk nu?


  ”Jeg har bedt …”


  De ord skurrede mere for hver gang, Nora hørte dem. Hun tømte vinglasset og rejste sig for at skænke sig endnu et glas.


  I begyndelsen havde Nora ikke tænkt videre over Annies ’omvendelse’. Udtrykket havde selvfølgelig plaget hende. Det var som et slag i ansigtet, en fornærmelse. Hvad mente pigen, at Nora var? En hedning? Havde hun ikke fået familien til at gå regelmæssigt i kirke? Annies biologiske far havde engang siddet i menighedsrådet, og selv om Fred ikke havde tid til det, gav han rundhåndet til kirken. Nora rynkede irriteret panden ved endnu engang at tænke på det. Hun havde været med i kvindernes komite flere gange og havde fyldt poser med dåsemad hver gang, der blev samlet ind til de fattige.


  Og så lige pludselig efter en sommerlejr kom Anne-Lynn hjem og fortalte: ”Jeg er blevet kristen, mor. På lejren tog jeg imod Jesus Kristus som min Herre og frelser. Pastor Rick døbte mig. Jeg er så glad, og jeg vil også gerne have, at du er glad.”


  Hun var blevet kristen? Hvad mente hun så, hun havde været tidligere? En hedning?


  Nora havde ladet det passere. Selv om hun havde syntes, at det var en fjollet bekendtgørelse, var hun begyndt at bemærke nogle velkomne ændringer i datterens holdning og opførsel. Hvis Annie ville tilskrive det Jesus, så fint for hende. Så længe oprørskheden og stædigheden forsvandt. Det var det, der betød noget for Nora. Annie hørte efter og gjorde, hvad hun fik besked på. Hun sagde endda tak, holdt sit værelse pænt og ordentligt og tilbød at hjælpe til rundt om i huset. Det var faktisk en velsignet forandring efter flere år med pubertetens humørsvingninger. Hvis Annie kom hjem fra en lejr som en ung dame, der var villig til at gøre, som der blev sagt, jamen, så Gud ske tak for det.


  Kun af og til så Nora et blik i sin datters øjne, der antydede, at hun var fanget i en eller form for indre kamp.


  Alt havde været så vidunderligt i de seneste par år. Annie var blevet den datter, Nora havde drømt om, hun kunne være. Alle Noras veninder misundte hende hendes dygtige, dejlige datter – især når deres egne døtre svarede igen, eksperimenterede med narkotika, sneg sig ud for at gå i byen med drenge, løb hjemmefra eller blev gravide og blev nødt til at få en abort.


  Annie var perfekt.


  Annie var hendes glæde og stolthed.


  Og hun skulle ikke få lov til at gøre nogen dumme fejltagelser.


  Oppe i sit solbeskinnede værelse sad Annie i skrædderstilling på sengen under kniplingssengehimlen. Hun knugede en lyserød satinpude ind mod brystet, mens hun kæmpede mod de tårer, der truede med at trille ned over kinderne. Hvorfor lykkedes det altid for hendes mor at give hende skyldfølelse? Uanset hvor meget hun prøvede, uanset hvor godt hun klarede sig, var det aldrig nok. En fejltagelse, en tanke der ikke passede ind i det, moderen ønskede, og Annie vidste, at hun atter ville få at vide, hvor utaknemmelig, oprørsk, stædig og dum hun var. Når ord ikke var stærke nok til at bevare kontrollen, slog migrænen til. Lige nu lå hendes mor sikkert i chaiselongen i havestuen og plejede sig med et glas hvidvin og et koldt omslag.


  Og det er min skyld, tænkte Annie med en følelse af håbløshed. Hver gang jeg prøver at bryde ud, sker det her. Hvornår vil det dog stoppe?


  Åh, Herre, du ved, hvor meget jeg prøver at fange hver eneste tanke og fokusere på dig. Mor ved, hvordan hun skal trykke på alle de rigtige knapper. Hvorfor er hun sådan? Jesus, du ved, at jeg har prøvet at forstå min mor, prøvet at glæde hende, men det er aldrig nok. Hvad værre var, der var ikke noget, der gav mening længere. Hendes mor beklagede sig over, hvor mange penge og tid hun brugte på Annie, men hun ville ikke lade hende tage et arbejde eller flytte hjemmefra. Det er hende, der insisterer på, at jeg skal gå på Wellesley. Du ved, hvor meget det koster, Herre. Jeg kan ikke tage dertil, når jeg kan mærke, at du puffer mig hen mod at studere kunst, men mor vil aldrig høre. Herre, hun siger, hun godt kan lide Susan, men nu kalder hun hende en hippie og siger, at hun ikke er god nok til, at jeg kan bo sammen med hende. Hvordan kunne hendes mor det ene øjeblik sige, at hun var stolt af Annies præstationer i skolen, og i næste åndedrag fortælle hende at hun var dum og ude af stand til at træffe beslutninger omkring sit eget liv?


  ”Eftersom du er så glad for Bibelen disse dage, skulle du måske slå det sted op, der taler om at ære din far og din mor.”


  At ære betød det at gøre alt, hvad man fik besked på, uden at stille spørgsmålstegn? Betød det øjeblikkelig overgivelse? Betød det at give afkald på sig selv for at kunne udleve en andens drømme? Uanset hvad den drøm var?


  Annie vidste, at hvis hun tog til Wellesley, som hendes mor ønskede, ville planerne for hendes fremtid ikke ende der. Mor ville ustandseligt ringe og spørge, hvem hun gik ud med, om den unge mand havde ’potentiale’. Det ville selvfølgelig sige gode karakterer og et hovedfag, der ville kunne garantere en økonomisk set sund karriere. Jura. Medicin. Økonomi. Hendes mor ville vide, om den unge mand kom fra en ’god baggrund’. En der nedstammede fra en af passagererne på Mayflower. En med en slægtstavle. En hvis succesfulde forældre havde masser af gamle penge og høj social status.


  Hun rystede på hovedet. Mor kunne skam godt være fordomsfri. Hun ville ikke have noget imod, at hendes datter gik ud med en fra en immigrantfamilie, så længe familien var respekteret og kendt.


  En Kennedy, måske?


  Hun blev grebet af skyldfølelse. Nu var hun irrationel. Så slem var hendes mor heller ikke.


  Er jeg ved at blive ligesom hende, Herre? Når jeg river mig løs, vil jeg så gøre det samme ved mine børn, som hun gør mod mig? Eller vil jeg på et tidspunkt miste al fornuft og en dag sige til dem: ”Jeg havde ingen frihed, så I kan gøre, hvad I vil”? Åh, far, tilgiv mig, men jeg begynder at hade hende.


  Det sidste Annie ønskede, var at vreden og bitterheden skulle bide sig fast i hende, men det var så frustrerende! Hendes mor ville ikke engang høre på hende. Og det blev kun værre. Jeg troede, jeg kunne vokse op og flytte hjemmefra, være på egen hånd, men det er som om, hun har sat sine klør dybt i mig. Jo hårdere jeg kæmper imod, jo dybere sårer hun mig.


  ”Gud, hjælp mig … jeg beder dig.”


  Ære. Hvad betød det?


  Måske hvis hun tog på Wellesley …


  Nej, det ville bare udsætte det uundgåelige. Selv hvis hun tog på Wellesley, ville hun stadig få at vide, hvor meget hendes mor havde ofret for hendes fremtid. Og hvis hun ikke tog på Wellesley, ville hun for altid skulle høre på, hvor utaknemmelig hun var ved at smide sådan en mulighed fra sig.


  Herre, ligegyldigt hvad jeg gør, taber jeg. Hvad skal jeg gøre?


  Uanset hvor hun vendte sig hen, følte hun sig lukket inde. Som en kalv der prøver at stikke af fra hjorden, blot for at blive forfulgt og indfanget af cowboyens lasso. Ilden brændte, og brændejernet var gloende rødt, men det var ikke Guds navn, hendes mor ønskede præget på hendes hud. ”Nora Gaines’ ejendom” var, hvad hun ønskede. Men ville det være nok?


  Intet, af det hun gjorde, var rigtigt, medmindre det blev gjort på hendes mors måde. ”Se så at komme ind i folden igen, Annie. Jeg ved, hvad det er meningen, du skal blive til, og jeg skal nok sørge for, at jeg driver dig derhen.” Men vidste hun det? Hvad var det hendes mor virkelig ønskede?


  Jeg ved ikke, hvad jeg skal gøre, Herre. Jeg føler, at du drager mig den ene vej, og mor hiver mig den anden. Hvordan skal jeg bryde løs og gøre din vilje uden at såre hende? Hvorfor kan hun ikke give slip?


  Annie ville gerne elske sin mor, sådan som en datter burde, men det blev sværere og sværere. Hun kunne næsten ikke klare at være i samme lokale længere. Hvis hun ikke var gået ovenpå, ville hun være eksploderet og have sagt ord, hun blot ville have fortrudt senere. Hun havde holdt hovedet bøjet for at skjule sine følelser for moderen. Hun havde holdt mund, fordi hun vidste, at det ville være som en steppebrand, hvis hun slap et eneste ord løs. Hun havde været nødt til at knytte hænderne for ikke at rejse sig op og råbe: ”Kom så ud af mit liv, mor! Du er aldrig tilfreds med noget! Jeg er træt af at leve på denne måde. Hvorfor ser du ikke at få et liv selv, så jeg kan få lov til at leve mit?”


  De glødende ord ville være kommet væltende ud af hende og have afbrændt det landskab, der udgjorde hendes forhold til moderen, og efterladt alt sort og goldt. Der var visse ting, Annie vidste om sin mor, ting hun ønskede, hun ikke vidste. En af dem var at Nora Gaines var god til at bære nag. Hun havde en liste over alt det, hun havde lidt gennem livet. Og hvem der var skyld i det. Hun glemte aldrig, tilgav aldrig. Fortiden var som ammunition, der lå i en kasse og ventede. Og hun var hurtig til at lade og skyde. Annie kendte navnet på hver eneste person, som nogen sinde havde såret hendes mor, og hvordan det var lykkedes dem. Det sørgede Nora Gaines for.


  Til tider flød skylden for tidligere overtrædelser over på Annies hoved, og klagesangen begyndte.


  ”Du er ligesom din far. Han var heller aldrig fornuftig nok til at tænke på fremtiden … Du er ligesom din far, drømmer tiden væk. Du er ligesom ham …”


  Eller endnu værre.


  ”Du er ligesom mormor Leota. Tænker altid på dig selv. Er ligeglad med andres følelser … Min mor havde aldrig tid til mig. Se på al den tid jeg bruger sammen med dig. Jeg blev aldrig elsket, sådan som du bliver … Min mor gav mig aldrig noget. Som attenårig måtte jeg tage ud og tjene til mig selv … Jeg har altid godt villet sørge for, at du fik de bedste muligheder. Jeg har sørget for, at du fik alle de ting, jeg aldrig havde.”


  Ikke en eneste gang kunne Annie huske at have hørt sin mor sige noget pænt om sin egen mor, Leota Reinhardt. Og det fik Annie til at tænke. Var det mormor, der bar skylden for, at hendes mor var, som hun var?


  Det var ikke til at vurdere, hvad der var årsag, og hvad der var virkning, for Annie kendte kun sin mors side. Hun havde aldrig hørt mormor Leota sige ret meget om nogen ting. Faktisk havde Annie sjældent set mormor Leota. Selvom hendes mormor boede lige på den anden side af højdedraget i Oakland, kunne Annie tælle på to hænder de gange, de havde været på besøg. Og lige så snart familien ankom, blev Annie og Michael sendt ud for at lege i haven, så de voksne kunne snakke.


  Hun rynkede panden. Det havde aldrig været mormor, der havde sendt dem ud.


  Hendes mor havde altid fået hovedpine kort efter, at de var ankommet til mormor Leota, så de blev aldrig længere end en time eller to. På vejen hjem ville mor skumme og opremse mormors fejl og mangler.


  Engang mens hendes forældre stadig var gift, havde Annie hørt sin far sige, at han godt kunne lide Leota. Kun én gang. Ordene var blevet kastet som en stridshandske. Et vældigt slag havde fulgt, langt og højrøstet, med smækken med døre og glas, der knustes. Mindet om den aften var ridset permanent ind i Annies hjerne. Et minde om brutale beskyldninger der blev kastet frem og tilbage. Et halvt år senere blev hendes forældre skilt. I den unge alder af otte år havde Annie lært, at man ikke skulle nævne mormor Leota eller spørge ud om hende.


  Annie lagde sig tilbage i sengen og stirrede op gennem kniplingshimlen. Det havde været en gave til hendes fjortenårs fødselsdag. Hendes mor havde holdt en fest for hende med alle veninderne fra skole, ballet og gymnastik. Huset havde været fuldt den dag. Hendes mor havde sørget for, at hendes gave var den sidste, der blev åbnet, og havde derefter fortalt alle og enhver, hvordan hun havde set sengehimlen i et blad og havde ringet til udgiveren, som havde sat hende i forbindelse med firmaet. ”Den er kommet helt fra Belgien.” Alle havde beundret den. En af veninderne havde endda lænet sig frem og hvisket: ”Jeg ville ønske, min mor ville købe sådan noget til mig.”


  Annie kunne huske, hvordan hun havde ønsket, at hun kunne smide den tilbage i den professionelt indpakkede æske med de brede silkebånd og blomster og overrække den til pigen med de bedste ønsker. Hun havde lyst til at skrige: ”Jeg har aldrig ønsket mig den! Hun vil bruge den imod mig. Næste gang jeg vover at være uenig med hende, vil hun sige: ’Hvordan kan du være så utaknemlig? Jeg gav dig den smukke sengehimmel. Jeg måtte ringe til udgiveren og så vente i en evighed bare for at få at vide, hvor den kom fra. Og så måtte jeg skrive til firmaet i Belgien. Har du nogen anelse om, hvor meget den sengehimmel kostede? Jeg ville have givet min højre arm for at have noget så smukt i mit kedelige lille værelse, da jeg var barn. Og nu vil du ikke gøre den enkle lille ting, jeg beder dig om.’”


  Noget ændrede sig inden i Annie, en stille varme, den mindste flimren af lys. Det var kun en gnist, men det var som en tændstik, der bliver tændt i et mørkt værelse. Hun kunne se klart, og en kuldegysning gik gennem hende.


  Åh, Gud … åh, Gud. Her ligger jeg på min seng, ligesom mor ligger på sin chaiselong nedenunder. Jeg plejer mine sårede følelser, ligesom hun plejer sine. Jeg foragter, det hun gør, og nu er jeg ved at blive ligesom hende.


  Annie satte sig op med hamrende hjerte. Jeg kan ikke blive her. Jeg kan ikke fortsætte sådan her. Hvis jeg gør, ender jeg med at hade min mor ligesom hun hader sin. Herre, sådan kan jeg ikke leve.


  Hun rejste sig fra sengen og gik hen til skabet. Hun åbnede spejlskydedøren og tog kufferten ned fra den øverste hylde. Så åbnede hun kommoden og pakkede hurtigt det mest nødvendige. Hun havde nok til at klare sig, indtil hun var kommet på plads hos Susan. Hun tog bibelen fra natbordet og lagde den oven på tøjet. Hun lukkede kufferten og låste den.


  Skulle hun tale med sin mor? Nej, det vovede hun ikke. Hun vidste, hvilken scene der ville blive, hvis hun konfronterede hende. Hun satte sig ved skrivebordet, åbnede en skuffe og tog en stor æske med elegant brevpapir frem. Længe sad hun i dybe tanker. Uanset hvad hun sagde, ville det ikke få moderen til at skifte mening. Med sammenpressede læber tørrede Annie øjnene og gned sin næse. Herre … Herre … Hun vidste ikke, hvad hun skulle bede. Hun vidste ikke, om hun gjorde det rigtige eller ej.


  Ær.


  Hvad betød det egentlig?


  ”Mor,” skrev hun. ”Jeg er taknemmelig for alt, hvad du har gjort for mig.” Hun sad længe og prøvede at finde ud af, hvad hun ellers kunne sige, der ville gøre slaget lettere for moderen. Intet faldt hende ind. Intet ville kunne hjælpe. Alt hvad hun kunne forestille sig, var vreden. ”Jeg elsker dig,” skrev hun til sidst og underskrev sig blot med: ”Annie.”


  Hun lagde brevet midt på sengen.


  Nora hørte trappen knirke og vidst, at Annie var på vej ned. Godt. Hun har haft tid til at tænke det hele igennem. Nora slappede af i chaiselongen, trykkede det kolde omslag ned over øjnene og ventede på, at hendes datter skulle komme og sige undskyld.


  Hoveddøren gik op og blev lukket igen.


  Overrasket og irriteret satte Nora sig op.


  ”Annie?”


  Med en stigende vrede smed hun omslaget til side og rejste sig. Hun gik ind i stuen og kaldte igen. Annie var nok bare gået en tur for at surmule. Hun ville komme tilbage i et mere medgørligt humør. Det gjorde hun altid. Men det var frustrerende, at skulle vente. Tålmodighed var ikke en af Noras dyder. Hun foretrak at få tingene afgjort så hurtigt som muligt – og hun brød sig ikke om at skulle gå og være bekymret for, hvad Annie tænkte og gjorde. Hun kunne lide at vide, hvor hun var, og hvad der foregik i hendes hoved.


  Hvorfor skal hun være så vanskelig? Jeg gør bare det, der er bedst for hende!


  Da hun kom ind i dagligstuen, så hun Annie gennem de tynde gardiner for vinduet. Hendes datter var ved at lægge en kuffert i bagagerummet på den nye bil, hendes far havde givet hende i eksamensgave. Chokeret stod Nora og stirrede efter Annie, der smækkede klappen ned, gik hen til bildøren, låste den op og gled ind bag rattet.


  Hvor tror hun, at hun skal hen? Hun har ikke lov til at tage nogen steder hen uden at bede om lov først.


  Da Annie kørte ned ad gaden, var der to følelser, der ramte Nora samtidig. Hvidglødende vrede og kold panik. Hun løb hen til døren, flåede den op og skyndte sig ud. ”Annie!”


  Nora Gaines stod på sin velplejede græsplæne og så baglygterne på datterens bil lyse en enkelt gang, da hun stoppede kort op ved hjørnet, inden hun drejede til højre og kørte ud af syne.


  Om forfatteren


  Francine Rivers har skrevet bøger i over tredive år. Hun begyndte sin litterære karriere i Reno på University of Nevada, hvor hun tog en bachelorgrad i engelsk og journalistik. Fra 1976 til 1985 var hun en succesfuld forfatter på det verdslige marked, og hendes bøger blev meget rost af læsere og anmeldere. Selv om Francine var opvokset i et kristent hjem, tog hun ikke virkelig imod Kristus før senere i livet, da hun allerede var gift, mor til tre og havde slået sit navn fast som forfatter af kærlighedsromaner.


  Kort efter at Francine var blevet genfødt kristen i 1986, skrev hun Den Kærlighed som sætter fri som en troserklæring. Bogen blev først udgivet af Bantam Books og i midten af 1990’erne genudgivet af Multnomah Publishers. Her i Danmark er bogen udgivet af Forlaget Scandinavia. Det er en genfortælling af den bibelske historie om Gomer og Hosea, omsat til tiden omkring guldfeberen i Californien. Mange betragter den nu som et klassisk værk inden for kristen skønlitteratur. I USA ligger Den kærlighed som sætter fri stadig på de kristne boghandleres liste over deres bedst sælgende bøger og har holdt sin plads der i næsten ti år.


  Efter Den kærlighed som sætter fri har Francine Rivers udgivet romaner med kristne temaer – alle bestsellere – og hun vinder stadig stor ros og læserloyalitet verden over. Hendes kristne romaner er blevet nomineret til utallige æresbevisninger og litterære priser. Da Francine 1997 vandt sin tredje RITA Award for inspirerende skønlitteratur, blev hun indsat i Romance Writers of America’s Hall of Fame. Francines bøger er blevet oversat til mere end 20 forskellige sprog, og hun har bestsellerstatus i mange lande, blandt andet Tyskland, Holland og Sydafrika. Forlaget Scandinavia har i tidens løb udgivet mange af hendes bøger på dansk. Senest kan nævnes Den Blodrøde Tråd og to-bindsværket En Moders Håb og En Datters Drøm.


  Francine og hendes mand Rick, bor i det nordlige Californien og nyder at tilbringe tid sammen med deres tre voksne børn og udnytter enhver chance til at forkæle deres børnebørn. At skrive er Francines måde til at komme Herren nærmere, og det er hendes ønske, gennem sit arbejde, at lovprise og tilbede Jesus for alt det, han har gjort og stadig gør i hendes liv.


  For yderligere oplysninger kan man besøge hendes webside på www.francinerivers.com.


  Spørgsmål til drøftelse


  [image: images]


  Kære læser!


  Du er lige blevet færdig med Francine Rivers’ gribende fortælling Leotas Have. Som altid ønsker Francine, at du, læseren, skal søge til Guds Ord for at finde Hans principper for vores liv. Disse spørgsmål er blot ment som en åbning til at udforske alt det, Gud har til dig.


  Leota var en retskaffen kvinde med gudfrygtige intentioner. Men hun levede ikke i nogen perfekt verden med en perfekt familie under ideelle omstændigheder. I stedet repræsenterer Leota og hendes familie en typisk dysfunktionel familie. Leota prøvede at holde fred af respekt for sin mand og svigerforældre. Hendes tavshed kom til at koste hende dyrt!


  Ligesom Leota lever vi i en ufuldkommen verden. Vores egne familier har også elementer af dysfunktionelle forhold. Gud har kaldet os, ikke til at ’holde fred’, men til at skabe fred. At skabe fred involverer altid en konfrontation med sandheden – en konfrontation i kærlighed og venlighed.


  Må Gud velsigne dig og udfordre dig til at skabe fred.


  Peggy Lynch


  
    En dygtig kvinde, hvor findes hun? Hun er langt mere værd end perler. Hendes mand stoler på hende, det skorter ikke på udbytte. Hun handler godt imod ham, aldrig ondt, så længe hun lever.


    Hun sørger for uld og hør, ivrigt arbejder hendes hænder. Hun er som handelsmandens skibe, langvejsfra henter hun føden. Hun står op, mens det endnu er nat, hun skaffer føde til sit hus og giver ordrer til sine piger.


    Efter moden overvejelse skaffer hun sig en mark, for frugten af sit arbejde planter hun en vingård. Hun binder styrke om lænderne, hun gør sine arme stærke. Hun mærker, at hendes arbejde går godt, hendes lampe slukkes ikke om natten.


    Hendes hænder sætter rokken i gang, hendes fingre griber om tenen. Hun åbner sin hånd for den hjælpeløse, hun rækker hænderne frem mod den fattige. Hun nærer ikke bekymring for sin husstand, når det sner, for alle er klædt i skarlagen…


    Hendes mand er kendt i portene, hvor han sidder sammen med landets ældste…


    Hun er klædt i styrke og anseelse, og hun ler morgendagen i møde. Hun tager til orde med visdom, der er venlig belæring i hendes tale. Hun overvåger, hvad der sker i hendes hus, hun spiser ikke dovenskabens brød.


    Hendes sønner rejser sig og priser hende, hendes mand berømmer hende…


    Yndighed er bedrag, og skønhed er tomhed, men en kvinde, der frygter Herren, skal berømmes. Lad hende nyde frugten af sit arbejde, lad hendes gerninger berømme hende i portene.


    Ordsprogenes Bog 31:10-31

  


  1.Drøft Leota i lyset af den ovenstående beskrivelse. På hvad måde er hun som den kvinde? Hvordan adskiller hun sig?


  2.Sammenlign bedstemor Helene, Nora og Anne-Lynn med ovenstående beskrivelse. Hvor kommer de hver især til kort eller lever op til den?


  3.Hvordan er du i sammenligning med den kvinde, ægtemand og /eller børn der er beskrevet her?


  
    Til jer børn, som hører Herren til, siger jeg: Adlyd jeres forældre, for det er Guds vilje for jer. Der står jo skrevet: ”Du skal ære din far og din mor,” og det er det første af budene, som har et løfte tilknyttet, nemlig dette: ”…så du kan få et godt og langt liv på jorden.” Til jer fædre siger jeg: Vær ikke hårdhændede over for jeres børn, så de bliver oprørske, men vejled dem og advar dem, som Herren selv ville gøre det. Efeserbrevet 6:1-4

  


  4.Overvej dette skriftsted, så vel som den husbond der blev beskrevet i stykket fra Ordsprogenes Bog, og diskuter hvad rolle Bernard spillede i sine børns liv. Hvordan behandlede han deres mor? Hvordan var han med til, at de blev mere fremmedgjorte? På hvad måde bidrog han til det skel, bedsteforældrene havde skabt? Hvordan undveg han sandheden? Hvordan er Noras mand, Fred, anderledes?


  5.Sammenlign Leota og Nora som mødre. På hvad måde var deres måde at være forældre på og deres opdragelsesmetoder forskellige? På hvad måde var de ens? Hvordan forklarer du forskellene?


  6.Sammenlign Nora og Annie som børn. Drøft deres motivation. Hvad bidrog til forskellene? På hvad måde, hvis nogen, var de ens?


  7.Hvad har dine forældre givet videre til dig? På hvad måde har de formet, hvem og hvordan du er? Hvilke uafklarede ting er der i din familie?


  
    Flygt fra de ting, som frister unge mennesker, og stræb efter hæderlighed, trofasthed, kærlighed og fred ligesom alle de andre, der påkalder Herren af et rent hjerte. Endnu en gang siger jeg til dig, at du skal holde dig fra de dumme, ja tåbelige diskussioner. Du ved, at det kun fører til skænderier, og en Herrens tjener skal ikke skændes med nogen. Han bør være venlig mod alle, dygtig til at lære fra sig og udholdende i modgang. Han skal irettesætte sine modstandere med nænsomhed. Måske de så med Guds hjælp vil ændre mening og komme til erkendelse af sandheden.  2. Timotheusbrev 2:22-25

  


  8.Tal om Corban og Sam i lyset af dette skriftsted. Hvad havde Sam lært og til hvilken pris? På hvad måde viste han, at Gud havde ændret hans hjerte? Hvad lærer Corban om forkerte venskaber? Hvad lærer han om sig selv?


  9.Sammenlign Susan og Ruth. Begge er unge moderne kvinder, men de vælger at løbe i forskellig retning. Hvordan forholder de sig hver især til sandheden? Hvordan påvirker venner dem?


  10.Hvad slags venskaber dyrker du? Hvordan forholder du dig til sandheden? Hvor godt kender du dig selv? Forklar det. Hvilke ændringer har Gud brug for at foretage i dit hjerte?


  
    … i trofasthed overfor sandheden og i kærlighed til hinanden skal vi vokse op til at ligne Kristus på enhver måde… Læg al løgn til side og tal sandhed til hinanden. Vi er jo lemmer på det samme legeme. Bliver I oprørte over noget, da synd ikke. Lad ikke solen gå ned over jeres vrede, og lad ikke Djævelen få fodfæste i jeres liv… Vær venlige og barmhjertige over for hinanden. Tilgiv hinanden, ligesom Gud tilgav jer på grund af Kristus. Efeserbrevet 4:15,25-27,32


    Bekend derfor jeres synder for hinanden, og bed for hinanden om, at I må blive helbredt. En retfærdigs bøn formår meget, stærk som den er.  Jakobsbrevet 5:16

  


  11.Hvilke løgne huser Leota? Hvilke løgne huser Nora? Hvilke løgne huser du?


  12.Da Leota tilstår og i kærlighed fortæller sandheden, hvad sker der så? Hvorfor tror du, at Gud vælger Leotas barnebarn, som den der lytter?


  13.Leota fandt trøst i den have, hun havde plantet og plejet, men hun var ensom og fremmedgjort for sin familie. Da hun lærer at fortælle sandheden i kærlighed, finder hun trøst i at se sin have blive et samlingssted for familie og venner. Hun er ikke længere ensom, og hendes hjertes længsel efter børnene begynder at blive stillet.


  
    Hvad længes dit hjerte efter? Hvilken sandhed har du måske brug for at få fortalt for at kunne opleve Guds velsignelser til fulde? Fortæl Gud, din himmelske far, sandheden. Fortæl sandheden til dem, der har brug for at høre den fra dig. Gør det i dag! Stol så på, at Gud vil velsigne din lydighed på sin måde og til sin tid.

